I. Šulaj, poslanec: (2003-06-26):
Úlohu spotrebných daní je vytvorenie regulačného mechanizmu na ovplyvňovanie spoločenskej spotreby piva, ako aj plnenie fiškálnych cieľov. Spotrebná daň z piva bola z legislatívnej stránky vytvorená od 1. 1. 1994, keď boli vyčlenené tri skupiny: 1. skupina: stupňovitosť Plató do 1,6 – zdaňovaná 164,- Sk/1 hl, 2. skupina: od 1,7 do 13,6 – zdaňovaná 360,- Sk/1 hl, 3. skupina: od 13,7 – zdaňovaná 423,- Sk/1 hl. Od 1. 1. 2000 boli sadzby zmenené, a to v prvej skupine zo 164 korún na 230 korún, v druhej skupine 360 korún na 400 korún a v tretej skupine zo 423 korún na 470 korún za jeden hektoliter. Takýmto spôsobom zdaňovania uprednostňoval predovšetkým spotrebu nízkostupňových pív, čo spôsobilo postupné znižovanie konzumácie ležiakov. V roku 1999 bol podiel 12-percentného piva z celkového odbytu piva vo výške 75 % a v roku 2002 už len vo výške 28 %. Naopak, na druhej strane stúpal objem odbytu 10-percentného piva vrátane nealkoholického piva. V roku 2000 sa predalo 18 956 hl nealkoholického piva a v roku 2002 už 62 647 hl. Z globálneho hľadiska je možné potvrdiť, že na Slovensku došlo k celkovému nárastu objemu výroby piva. V roku 1999 sme vyrábali 4 411 000 hl piva, v roku 2002 4 850 000 hl piva. V roku 2002 prispôsobilo Slovensko svoju daňovú legislatívu podmienkam Európskej únie. Došlo k harmonizácii spotrebnej dani z piva na podmienky Európskej únie, čo sa prejavilo v novele zákona o spotrebnej dani z piva, platnej od 1. 1. 2003. Touto novelou sa ruší daňové zvýhodnenie nízkostupňových pív, ako i skokové zmeny v zdaňovaní pri stupňovitostiach od 11,5 % do 13,5 %. Na 1° Plató a 1 hektoliter bola stanovená sadzba 30,- korún. Pri desiatke pive to znamená zvýšenie z 230 na 300 Sk za 1 hektoliter. Pri malých pivovaroch s výrobou piva do 200 000 hl bola stanovená nižšia sadzba o 23,3 % na 23,- korún na 1° Plató a 1 hektoliter. Na základe zvýšenia cien vstupov vody a energií došlo oproti roku 2002 v roku 2003 k zníženiu spotreby piva. Napríklad v I. štvrťroku 2002 bola spotreba 943 563 hl, v I. štvrťroku 2003 859 369 hl. Z tohto hľadiska je potrebné poukázať i na ekonomické podmienky výroby iných alkoholických výrobkov. Napríklad: 1 liter liehu – výrobná cena je 28 korún, 1 liter vína – výrobná cena 20 korún, 1 liter piva dvanástky – výrobná cena 16 korún. To znamená, že 1 liter alkoholu v liehu má hodnotu 28 korún, vo víne 200 a v pive 320 korún. Ak by sme si porovnali tabuľky spotrebných daní z piva, tak môžeme konštatovať, že v súčasnom období Slovensko má pivo desiatku zdaňovanú 300 korunami za 1 hektoliter, dvanástka 360 korún. Česká republika pivo desiatka 312 korún, pivo dvanástka 374 korún. Podobná situácia v zdaňovaní je aj v Nemecku a Luxembursku. To sú v podstate štáty, ktoré sú silné, čo sa týka výroby piva a spotreby piva. V prípade schválenia novely zákona o spotrebnej dani by od 1. 8. bola spotrebná daň na pivo desiatku v objeme 500 korún a na pivo dvanástku vo výške asi 600 korún, čo znamená, že by sme sa diametrálne odlišovali od krajín, ktoré sú typické pre výrobu a spotrebu piva. Nový návrh zákona predpokladá zaviesť daň vo výške 50 korún na 1° Plató a 1 hektoliter. Takéto riešenie je pre malé pivovary nevýhodnejšie ako pre veľké pivovary. Veľký pivovar bude nútený zvýšiť cenu o 20 korún na 1° Plató a 1 hektoliter, čo predstavuje zvýšenie o 6 %, pričom malý pivovar bude musieť zvýšiť cenu o 27 korún na 1° Plató a 1 hektoliter, čo predstavuje zvýšenie o 117 %. Ak by sme si spravili prepočet, tak by sme pri malých pivovaroch zistili, že v prípade 30-percentného výpadku výroby a v prípade sadzby piva, ktorá by mohla byť teoreticky vo výške 40 korún u malých pivovarov, by sme vybrali spotrebné dane nižšie len o 37 mil. korún. Tu vzniká otázka, či sa pre 37 mil. korún oplatí štátu rozmýšľať o tom, akým spôsobom bude znižovať alebo zvyšovať spotrebné dane. Ak sme si veľmi dobre vypočuli návrh zákona o spotrebných daniach, tak jednoznačne z tohto zákona vyplýva jedna sadzba pre malé a veľké pivovary. Ja sám osobne odmietam riešiť problematiku štátneho rozpočtu na úkor spotrebných daní. I napriek tomu by som bol ochotný zahlasovať za diferencovaný prístup pri zdaňovaní spotrebnej dane z piva pri malých pivovaroch do 200 000 hl a rozdielnej spotrebnej dane z piva pri veľkých pivovaroch nad 200 000 hl. Ďakujem za pozornosť. (Potlesk.) Z. Martináková, podpredsedníčka NR SR: Pán poslanec Šulaj bol posledným prihláseným do rozpravy. Vyhlasujem rozpravu za skončenú. Pán minister, chcete sa vyjadriť k rozprave?